ກຳ​ລັງ​ຮັກ​ສາ​ ຄວາມ​ສະ​ຫງົບ ອິນ​ເດຍ ​ຫາ​ທາງປ້ອງ​ກັນ ບໍ່​ໃຫ້​ເກີດ​ຄວາມ​ຮຸນ​ແຮງ​ຮອບ​ໃໝ່
ພວກ​ປະ​ທ້ວງ​ເອີ້ນ​ກົດ​ໝາຍ​ໃໝ່​ວ່າ ເປັນ​ການ​ຈຳ​ແນກ​ກີດ​ກັນ ແ​ລະ​ເຂົາ​ເຈົ້າ​ຍັງ​ໄດ້​ຄັດ​ຄ້ານ ​ຕໍ່​ຂໍ້​ສະ​ເໜີ​ຈົດ​ທະ​ບຽນ ທີ່​ບັງ​ຄັບ​ໃຫ້​ຊາວ​ອິນ​ເດຍ​ ຕ້ອງ​ໄດ້​ສະ​ແດງ​ເອກ​ກະ​ສານ ​ເພື່ອ​ພິ​ສູດ​ວ່າ ​ເຂົາ​ເຈົ້າ​ເປັນ​ພົນ​ລະ​ເມືອງ​ອິນ​ເດຍ.
ມີການສົ່ງກຳລັງຮັກສາຄວາມສະຫງົບໄປຍັງຫຼາຍໆເຂດໃນນະຄອນຫຼວງຂອງອິນເດຍ ໃນວັນພະຫັດມື້ນີ້ ບ່ອນທີ່ໄດ້ເກີດການປະທະກັນມາໄດ້ຫຼາຍມື້ແລ້ວລະຫວ່າງຊາວຮິນດູ ແລະຊາວມຸສລິມ ທີ່ເຮັດໃຫ້ມີຜູ້ເສຍຊີວິດບໍ່ຕ່ຳກວ່າ 32 ຄົນແລະບາດເຈັບຫຼາຍກວ່າ 200 ຄົນ ການລາດຕະເວນຂອງກຳລັງຮັກສາຄວາມສະຫງົບຢູ່ທາງກ້ຳຕາເວັນອອກສຽງເໜືອຂອງນະຄອນຫຼວງນິວເດລີ ແມ່ນເພື່ອຫາທາງປ້ອງກັນບໍ່ໃຫ້ເກີດຄວາມຮຸນແຮງຄັ້ງໃໝ່ ຫຼັງຈາກນາຍົກລັດຖະມົນຕີນາເຣັນດຣາ ໂມດີ ຮຽກຮ້ອງໃຫ້ຢູ່ໃນຄວາມສະຫງົບ ພວກຜູ້ນຳຝ່າຍຄ້ານໄດ້ພາກັນຕ້ອງຕິລັດຖະບານທີ່ບໍ່ໄດ້ດຳເນີນການພຽງພໍເພື່ອຄວບຄຸມຄວາມຮຸນແຮງ ແລະໃນວັນພະຫັດມື້ນີ້ ພັກຝ່າຍຄ້ານທີ່ໃຫຍ່ສຸດ ຄືພັກຄອງແກຣັສ ໄດ້ຮຽກຮ້ອງໃຫ້ລັດຖະມົນຕີກະຊວງພາຍໃນ ທ່ານອາມິດ ຊາ ລາອອກ ໂດຍກ່າວຫາທ່ານວ່າ ບໍ່ເຮັດໜ້າທີ່ຂອງທ່ານ ໃນການຂຽນຂໍ້ຄວາມ ລົງທາງທວີດເຕີ້ ໃນວັນພຸດວານນີ້ ທ່ານໂມດີ ກ່າວວ່າ “ຄວາມສະຫງົບສຸກແລະຄວາມສາມັກຄີແມ່ນຈຸດໃຈກາງໃນຫຼັກດຳເນີນຊີວິດພື້ນຖານຂອງພວກເຮົາ ຂ້າພະເຈົ້າຂໍຮຽກຮ້ອງໃຫ້ພວກເອື້ອຍອ້າຍນ້ອງຂອງຂ້າພະເຈົ້າໃນນະຄອນເດລີ ຈົ່ງພາກັນຕັ້ງຢູ່ໃນຄວາມສະຫງົບ ແລະຄວາມເປັນພະລາດອນພາບໃນທຸກໆເວລາ ມັນເປັນເລື້ອງສຳຄັນທີ່ວ່າຄວາມສະຫງົບແລະຄວາມເປັນປົກກະຕິໄດ້ຮັບການຟື້ນຟູໂດຍໄວເທົ່າທີ່ຈະໄວໄດ້ ” ການປະທະກັນໄດ້ເກີດຂຶ້ນຫຼັງຈາກພວກປະທ້ວງຊາວມຸສລິມ ໄດ້ເຂົ້າຍຶດເອົາຫົນທາງຢູ່ໃນຄຸ້ມນຶ່ງຂອງນະຄອນຫຼວງນິວເດລີ ໃນວັນເສົາແລ້ວ ເພື່ອປະທ້ວງກົດໝາຍໃຫ້ສັນຊາດໃໝ່ຂອງອິນເດຍຕໍ່ພວກຄົນເຂົ້າເມືອງຈາກປະເທດເພື່ອນບ້ານ ເຊັ່ນອັຟການິສຖານ ບັງກລາແດັສ ແລະປາກິສຖານ ແຕ່ບໍ່ໄດ້ຮວມເອົາຊາວມຸສລິມເຂົ້າໃນພວກຄົນເຂົ້າເມືອງເຫຼົ່ານັ້ນ ພວກປະທ້ວງເອີ້ນກົດໝາຍໃໝ່ວ່າ ເປັນການຈຳແນກກີດກັນ ນອກນັ້ນ ພວກເຂົາເຈົ້າຍັງໄດ້ຄັດຄ້ານຕໍ່ຂໍ້ສະເໜີຈົດທະບຽນ ທີ່ບັງຄັບໃຫ້ຊາວອິນເດຍທັງໝົດຕ້ອງໄດ້ສະແດງເອກກະສານເພື່ອພິສູດວ່າເຂົາເຈົ້າເປັນພົນລະເມືອງຂອງປະເທດ ລັດຖະບານທ່ານໂມດີກ່າວວ່າ ກົດໝາຍສະບັບນີ້ ບໍ່ໄດ້ແນເປົ້າໝາຍໃສ່ເພື່ອຈຳແນກກີດກັນບໍ່ຜູ້ໃດຜູ້ນຶ່ງ ແຕ່ເພື່ອໃຫ້ການຄ້ຳປະກັນ ໃນການປົກປ້ອງພວກທີ່ບໍ່ແມ່ນຊາວມຸສລິມ ທີ່ກ່າວກັນວ່າຖືກປະຫັດປະຫານຢູ່ໃນປະເທດເຫຼົ່ານັ້ນ ຢູ່ທີ່ນະຄອນຫຼວງວໍຊິງຕັນ ກຳມາທິການວ່າດ້ວຍອິດສະຫຼະພາບ ໃນການນັບຖືສາສະໜາລະຫວ່າງປະເທດ ຊຶ່ງເປັນອົງການຈັດຕັ້ງອິດສະຫຼະຂອງລັດຖະບານໄດ້ສະແດງ “ຄວາມເປັນຫ່ວງຢ່າງໃຫຍ່” ກ່ຽວກັບຄວາມຮຸນແຮງຢູ່ໃນປະເທດອິນເດຍ